Gymnasieelever skal ikke længere kunne spekulere i at udskyde de svære fag til efter studentereksamen, så de ikke tæller med i det vigtige karaktergennemsnit.

Derfor skal karakterer fra de gymnasiale suppleringskurser kunne trække ned i studenternes karaktergennemsnit. Sådan lyder meldingen fra undervisningsminister Ellen Trane Nørby (V), som inden længe ventes at præsentere et samlet udspil til en gymnasiereform.

»Suppleringskurser skal reduceres i omfang og må ikke bruges til at spekulere i høje karakterer. Der er opstået en opfattelse af, at elever kan lade være at tage nogle fag, mens de går på gymnasiet, og så kan de bare tage dem som suppleringskursus bagefter. Det vil vi lave om på«, siger hun og peger på, at otte ud af ti kurser bliver taget i naturvidenskabelige fag.